Työ- ja elinkeinoministeriö

Lausuntopyyntö TEM/1611/00.04.01/2016

Sisäministeriön lausunto

Työ- ja elinkeinoministeriö on pyytänyt sisäministeriöltä lausuntoa siitä, olisiko mahdollista yhdenmukaistaa eri laeissa liikesalaisuuden osalta käytettävä käsite (liike- ja ammattisalaisuus, ammatti- ja liikesalaisuus, yrityssalaisuus, yritys- ja liikesalaisuus) uudessa liikesalaisuuslaissa käytettävän käsitteen kanssa eli käsitteeksi liikesalaisuus. Työ- ja elinkeinoministeriö pyysi myös näkemyksiä siitä, onko mahdollista toteuttaa terminologian yhtenäistäminen uuden liikesalaisuuslain säätämisen yhteydessä. Sisäministeriö lausuu asiassa seuraavaa.

Suomen lainsäädännössä käytetty terminologia liikesalaisuuden käsitteelle on epäyhtenäistä. Esimerkiksi laissa sopimattomasta menettelystä elinkeinotoiminnassa (SopMenL) käytetään *liikesalaisuuden* käsitettä, työsopimuslaissa *ammatti- ja liikesalaisuuden* käsitettä kun taas viranomaisten toiminnan julkisuudesta annetussa laissa käytetään *liike- ja ammattisalaisuuden* käsitettä. SopMenL:ia edeltäneessä laissa vilpillisen kilpailun ehkäisemiseksi mainittiin *liike- ja ammattisalaisuus*, mutta SopMenL:n esitöissä (HE 157/2000, s. 80) mainitaan nimenomaisesti, että termi *ammattisalaisuus* poistetaan tarpeettomana. Rikoslaissa käytetään sen sijaan *yrityssalaisuuden* käsitettä.

Vaikka eri laeissa on käytetty eri käsitteitä, käytännössä käsitteiden on mielletty tarkoittavan samaa asiaa ja niitä on myös oikeuskäytännössä tulkittu pitkälti samalla tavalla. (ks. esim. Vapaavuori, Tom (2016): Yrityssalaisuudet, liikesalaisuudet ja salassapitosopimukset, s. 48; Vaasan HO 17.5.2015, dnro R 03/1245).

Sisäministeriön näkemyksen mukaan Suomessa on tällä hetkellä hyvin toimiva liikesalaisuutta suojaava rikosoikeudellinen järjestelmä, joka nykymuodossaan suojaa melko hyvin liikesalaisuuden haltijaa. Järjestelmä perustuu siihen, että yrityssalaisuussäännökset on kirjattu rikoslakiin ja poliisi on suorittanut epäillyistä teoista esitutkinnan. Eri oikeusasteet ovat annettujen päätösten kautta antaneet tulkintaa yrityssalaisuuskäsitteelle ja sen loukkauksille. Sisäministeriön näkemyksen mukaan terminologiaa selkeytettäessä on käsitteen sisällön pysyttävä samana, sillä on tärkeää säilyttää nykymuotoinen rikoslain antama suoja asianosaisille.

Pelastuslain (378/2011) 86 §:ssä säädetään vaitiolovelvollisuudesta. Kyseisessä lainkohdassa käytetään käsitettä liike- ja ammattisalaisuus ja se kuuluu seuraavasti:

86 §

Vaitiolovelvollisuus

Pelastustoimen palveluksessa oleva tai pelastustoimintaan osallistuva sekä tämän lain 107 §:ssä tarkoitettu tutkintalautakunnan jäsen ja asiantuntija eivät saa pelastustoimeen kuulumattomalla tavalla käyttää hyödykseen eivätkä luvatta ilmaista muille tässä tehtävässään tietoon saamaansa seikkaa, jos siitä on laissa säädetty salassapitovelvollisuus taikka jos se koskee yksityistä liike- tai ammattisalaisuutta, taloudellista asemaa, henkilökohtaisia olosuhteita tai terveydentilaa.

Salassa pidettävän tiedon ilmaisemisesta viranomaiselle tai julkista tehtävää hoitavalle toimielimelle säädetään lailla. Vaitiolovelvollisuus ei estä ilmaisemasta sellaista tietoa, jonka ilmaiseminen on yksittäistapauksessa tarpeen hengen tai terveyden suojaamiseksi tai huomattavan ympäristö- tai omaisuusvahingon välttämiseksi. Salassapitovelvollisuuden estämättä 1 momentissa tarkoitetuilla henkilöillä on myös oikeus ilmoittaa poliisille henkeen tai terveyteen kohdistuvan uhkan arviointia ja uhkaavan teon estämistä varten välttämättömät tiedot, jos hän tehtäviä hoitaessaan on saanut tietoja olosuhteista, joiden perusteella hänellä on syytä epäillä jonkun olevan vaarassa joutua väkivallan kohteeksi. (20.3.2015/281)

Rangaistus tässä pykälässä säädetyn salassapitovelvollisuuden rikkomisesta tuomitaan rikoslain (39/1889) 38 luvun 1 tai 2 §:n mukaan, jollei teko ole rangaistava rikoslain 40 luvun 5 §:n mukaan.

Lainkohdan yksityiskohtaisissa perusteluissa (HE 257/2010 vp, s. 82–83) ei oteta tarkemmin kantaa laissa käytettyyn terminologiaan.

Hallituksen esitysluonnoksen eduskunnalle liikesalaisuuslaiksi ja eräiksi siihen liittyviksi laeiksi 18.10.2017 mukaan *liikesalaisuudella* tarkoitetaan tietoa, joka täyttää seuraavat vaatimukset:

a) tieto on salaista, koska se ei ole kokonaisuutena tai osiensa täsmällisenä kokoonpanona ja yhdistelmänä tällaisia tietoja tavanomaisesti käsitteleville henkilöille yleisesti tunnettua tai helposti selville saatavissa;

b) tiedolla on taloudellista arvoa elinkeinotoiminnassa, koska se on salaista; ja

c) tiedon laillinen haltija on ryhtynyt kohtuullisiin toimenpiteisiin tiedon pitämiseksi salassa.

Hallituksenesitysluonnoksen liikesalaisuus käsitteen määritelmäpykälän yksityiskohtaisten perustelujen (s. 52) mukaan "Uudella liikesalaisuuden määritelmällä ei olisi tarkoitus muuttaa vallitsevaa oikeustilaa siitä, mitä on pidettävä liikesalaisuutena. Tämän lain mukainen liikesalaisuuden määritelmä kattaisi myös ammattisalaisuuden. Ammattisalaisuudella on erotuksena liikesalaisuuteen tarkoitettu enemmän vapaiden ammattien harjoittajien, kuten yksityisten lääkärien, arkkitehtien, asianajajien, itsenäisesti toimivien muotoilijoiden tai suunnittelijoiden taidollisia ja tiedollisia salaisuuksia."

Sisäministeriön näkemyksen mukaan liikesalaisuuden osalta käytettävän terminologian selkeyttämistä eri säädöksissä on pidettävä kannatettavana edellyttäen, että käsitteen sisältö pysyy samanlaisena. Sisäministeriö ei myöskään näe siis estettä sille, että pelastuslain 86 §:n 1 momentissa käytettävä käsite *liike- ja ammattisalaisuus* yhdenmukaistetaan uudessa liikesalaisuuslaissa käytettävän käsitteen liikesalaisuus kanssa, kunhan pelastuslaissa tällä hetkellä käytettävän käsitteen soveltamisala ei supistu yhdenmukaistamisen johdosta.

Lisäksi sisäministeriö toteaa, että ministeriö on 2.11.2017 lähettänyt lausuntokierrokselle luonnoksen hallituksen esitykseksi eduskunnalle laeiksi pelastuslain muuttamisesta ja väliaikaisesta muuttamisesta sekä eräiden muiden lakien muuttamisesta (SMDno-2016-1495). Lain pelastuslain muuttamisesta on tarkoitus tulla voimaan 1. päivänä tammikuuta 2020. Mahdolliset muut pelastuslain säännösten muuttamista koskevat hallituksen esitykset tulee synkronoida edellä mainitun esityksen kanssa.

Lisätietoja sisäministeriön lausunnosta antavat pelastustoimen osalta ylitarkastaja Anni Pöyry ja poliisitoimen osalta poliisitarkastaja Juha Tuovinen.

Kansliapäällikkö Päivi Nerg

Suunnittelija Jenni Hopia

Asiakirja on sähköisesti allekirjoitettu asianhallintajärjestelmässä. Sisäministeriö 14.12.2017 klo 13:54. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
| Jakelu | Työ- ja elinkeinoministeriöHallitussihteeri Paula Laine-Nordström, TEM |
| Tiedoksi | Ministeri RisikkoErityisavustajat Rytilä ja SaloPoliisitarkastaja Juha TuovinenRajavartioylitarkastaja Reijo LahtinenYlitarkastaja Anni PöyryAsiantuntija Tiina Ahtonen |